AARHUS: Nogle vil mene, at der er grænser for, hvor meget, et lille vejkryds i Aarhus kan drille. Men intet tyder på, at grænsen for det såkaldte kaoskryds ved Mindet er nået endnu.

I hvert fald viser en aktindsigt, som Århus Stiftstidende har fået, at det blev en ret så dyr fornøjelse for skatteborgerne, da de pullerter, der skulle skabe orden i trafikken ved Dokk1 og Mindet, mandag 19. august pludselig hævede sig, mens en bilist var på vej hen over dem.

Bilen blev spiddet, og efterfølgende så Teknik og Miljø i Aarhus Kommune ikke anden mulighed end at afspærre krydset med håndkraft, indtil uheldet blev undersøgt til bunds.

- Det er dybt beklageligt og burde ikke kunne ske. Vi har lokaliseret fejlen, men vi kender endnu ikke den præcise årsag til, hvad der udløste den. Indtil vi har 100 procent styr på teknikken, udfører vi pullerternes opgave med håndkraft, forklarede Trine Buus Karlsen, mobilitets- og anlægschef i Teknik og Miljø til Århus Stiftstidende dagen efter uheldet.

Anlægsentreprenørfirmaet Dan Jord A/S blev valgt til opgaven, og nu er regningen kommet: 10.100 kroner for opsætning og nedtagning af afspærring uden for normal arbejdstid - pr. hverdag.

Ydermere har det kostet 15.000 i engangsudgift at etablere spærrebomme på såkaldte Hoffmanns-klodser. Med i prisen er transport med kranbil til og fra Mindet.

Krydset med de sænkbare pullerter blev sat i drift onsdag i forrige uge, og det har således kostet mindst 65.000 kroner at holde krydset "kørende" siden uheldet.